CELEX: 52019PC0273
Language: hr
Date: 2019-06-06
Title: Prijedlog ODLUKE VIJEĆA o stajalištu koje treba zauzeti u ime Europske unije na 83. plenarnoj sjednici Skupine država protiv korupcije (GRECO) u pogledu sudjelovanja Europske unije kao promatrača u GRECO-u

EUROPSKA KOMISIJA
            Bruxelles, 6.6.2019.
            COM(2019) 273 final
            2019/0135(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije na 83. plenarnoj sjednici Skupine država protiv korupcije (GRECO) u pogledu sudjelovanja Europske unije kao promatrača u GRECO-u
            
               
         
         
            
               OBRAZLOŽENJE
            
            
               1.PREDMET PRIJEDLOGA
            
            
               Ovaj se prijedlog odnosi na odluku o utvrđivanju stajališta koje u ime Europske unije treba zauzeti u Skupini država protiv korupcije (GRECO) u vezi s predviđenim donošenjem odluke o statusu promatrača Europske unije.
            
            
               2.KONTEKST PRIJEDLOGA
            
            
               Vijeće Europe osnovalo je GRECO 1999. kako bi se u državama pratilo pridržavanje antikorupcijskih normi iz Kaznenopravne konvencije o korupciji i Građanskopravne konvencije o korupciji. Cilj je GRECO-a poboljšati kapacitet svojih članova u borbi protiv korupcije praćenjem njihova pridržavanja antikorupcijskih normi Vijeća Europe u okviru dinamičnog procesa međusobne evaluacije i pritiska dionika. Sustav evaluacija pomaže u utvrđivanju nedostataka u nacionalnim politikama za borbu protiv korupcije, čime se potiču potrebne zakonodavne, institucionalne i praktične reforme.
            
            
               GRECO trenutačno ima 49 punopravnih članova
                  1
                i 10 promatrača
                  2
               .
            
            
               Sudjelovanje EU-a u GRECO-u prioritet je za suradnju Europske unije i Vijeća Europe. Iako EU surađuje s Vijećem Europe na temelju Memoranduma o razumijevanju koji je dogovoren 2007.
                  3
               , GRECO je jedno od malobrojnih tijela Vijeća Europe s kojima EU nema poseban pravni okvir suradnje. EU nije prisutan na sastancima GRECO-a te su mogućnosti za razmjenu mišljenja s GRECO-om i njegovim članovima te suradnja u pitanjima od zajedničkog interesa u području vladavine prava i borbe protiv korupcije stoga vrlo ograničeni. 
            
            
               
                  Komisija je 2011. utvrdila glavne ciljeve pojačane suradnje EU-a i GRECO-a te analizirala moguće načine sudjelovanja EU-a u radu GRECO-a i koristi koje bi to donijelo
                     4
                  . Uslijedila je Komunikacija Komisije
                     5
                   iz 2012. u kojoj je predviđeno da bi se pristupanje EU-a GRECO-u odvijalo u dvije faze: u prvoj bi fazi imao status punopravnog sudionika
                     6
                  , a u drugoj fazi status punopravnog članstva. 
               
            
            
               Europski parlament izrazio je trajnu potporu sudjelovanju EU-a u GRECO-u u nizu izvješća i rezolucija, kao što je rezolucija iz 2016. o borbi protiv korupcije i daljnjem postupanju nakon rezolucije o borbi protiv organiziranog kriminala, korupcije i pranja novca iz 2015., kao i u raspravi na plenarnoj sjednici 2018.
            
            
               
                  Izvršni direktor GRECO-a 20. ožujka 2019. poslao je pismo Predsjedništvu Vijeća u kojem predlaže da EU postane promatrač u GRECO-u. Status promatrača EU-u bi omogućio sudjelovanje na sastancima GRECO-a i pristup svim dokumentima o kojima se raspravlja. Kao promatrač EU ne bi imao pravo glasa, ne bi bio uključen u evaluaciju i ne bi zauzeo službeni stav u postupcima evaluacije niti bi sudjelovao u evaluacijskim misijama. Od promatrača se ne zahtijeva financijski doprinos. Treba napomenuti da se ista pravila primjenjuju na svakog promatrača.
               
            
            
               U skladu s člankom 220. UFEU-a Unija uspostavlja odgovarajuće oblike suradnje s tijelima Ujedinjenih naroda i njihovim specijaliziranim agencijama, Vijećem Europe, Organizacijom za sigurnost i suradnju u Europi i Organizacijom za gospodarsku suradnju i razvoj. Visoki predstavnik Unije za vanjske poslove i sigurnosnu politiku i Komisija provode ovaj članak. Komisija je službeno obavijestila Europski parlament i Vijeće o svojoj namjeri da zatraži status promatrača u GRECO-u za Europsku uniju. Vijeće je poduprlo prijedlog da Unija postane promatrač u GRECO-u na sastanku 6. lipnja 2019.
            
            
               
                  Komisija je 6. lipnja 2019. glavnom tajniku Vijeća Europe predala zahtjev da EU postane promatrač
                     7
                  .
               
               
                  Zahtjev EU-a da postane promatrač u GRECO-u ne isključuje druge moguće oblike sudjelovanja u budućnosti, uključujući punopravno članstvo.
               
            
            
               Vjerojatno će se zahtjev EU-a razmotriti na plenarnoj sjednici GRECO-a od 17. do 21. lipnja 2019. Odlučuje se jednoglasno. Ako se na plenarnoj sjednici ne postigne jednoglasnost, pitanje se može uputiti Odboru ministara koji odlučuje dvotrećinskom većinom svih predstavnika. Sve države članice EU-a članice su GRECO-a i sudjelovat će u donošenju odluke o dodjeli statusa promatrača EU-u u GRECO-u. 
            
            
               
                  Države članice obvezne su podržati zahtjev u skladu s načelom lojalne suradnje. Međutim, Komisija je ovom prilikom odlučila iznijeti prijedlog na temelju članka 218. stavka 9. UFEUa. Time će se povećati sigurnost da države članice EU-a jednoglasno podrže da se EUu dodijeli status promatrača na plenarnoj sjednici GRECO-a i, po potrebi, na sljedećem sastanku Odbora ministara. 
               
            
            
               3.PRAVNA OSNOVA
            
            
               
                  Glavni je cilj GRECO-a poboljšati kapacitet svojih članova za borbu protiv korupcije. Stoga bi pravna osnova predložene odluke trebao biti članak 83. UFEU-a u vezi s člankom 218. stavkom 9. UFEU-a.
               
            
            
               
            
               2019/0135 (NLE)
            
         
         
            
               Prijedlog
            
            
               ODLUKE VIJEĆA
            
            
               o stajalištu koje treba zauzeti u ime Europske unije na 83. plenarnoj sjednici Skupine država protiv korupcije (GRECO) u pogledu sudjelovanja Europske unije kao promatrača u GRECO-u
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno njegov članak 83. u vezi s člankom 218. stavkom 9.,
            
            
               uzimajući u obzir prijedlog Europske komisije,
            
            
               budući da:
            
            
               (1)Zakonodavnom rezolucijom Vijeća Europe br. (93) 28 predviđa se mogućnost da države koje nisu članice i međunarodne organizacije postanu promatrači u djelomičnim i proširenim sporazumima kao što je sporazum o osnivanju Skupine država protiv korupcije (GRECO).
            
            
               (2)Komisija je 6. lipnja 2019. glavnom tajniku Vijeća Europe predala zahtjev da Unija sudjeluje u GRECO-u kao promatrač.
            
            
               (3)Sudjelovanje Europske unije u GRECO-u kao promatrača ne isključuje njezino moguće buduće sudjelovanje u GRECO-u kao punopravne članice. 
            
            
               (4)Sve države članice Europske unije članice su GRECO-a.
            
            
               (5)Očekuje se da će se na 83. plenarnoj sjednici GRECO-a (Strasbourg, od 17. do 21. lipnja 2019.) odlučiti o statusu promatrača Europske unije.
            
            
               (6)Ako se ta odluka ne donese na 83. plenarnoj sjednici GRECO-a od 17. do 21. lipnja 2019. ili na narednoj plenarnoj sjednici GRECO-a, države članice Europske unije trebale bi podržati upućivanje tog pitanja Odboru ministara, u okviru kojeg bi trebale podržati primanje EU-a kao promatrača u GRECO.
            
            
               (7)Stoga je primjereno utvrditi stajalište koje treba zauzeti u ime Europske unije u pogledu donošenja odluke o statusu promatrača Europske unije.
            
            
               (8)Ovom Odlukom ne dovode se u pitanje načelo lojalne suradnje i obveza koja već postoji za sve države članice da podrže zahtjev EU-a za status promatrača.
            
            
               (9)[U skladu s člankom 3. Protokola br. 21 o stajalištu Ujedinjene Kraljevine i Irske s obzirom na područje slobode, sigurnosti i pravde, priloženog Ugovoru o Europskoj uniji i Ugovoru o funkcioniranju Europske unije, te su države članice obavijestile da žele sudjelovati u donošenju i primjeni ove Odluke.]
            
            
               (10)[U skladu s člancima 1. i 2. Protokola br. 21 o stajalištu Ujedinjene Kraljevine i Irske s obzirom na područje slobode, sigurnosti i pravde, priloženog Ugovoru o Europskoj uniji i Ugovoru o funkcioniranju Europske unije, i ne dovodeći u pitanje članak 4. navedenog protokola, te države članice ne sudjeluju u donošenju i primjeni ove Odluke te ona za njih nije obvezujuća niti se na njih primjenjuje.]
            
            
               (11)[U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke te ona za nju nije obvezujuća niti se na nju primjenjuje,]
            
            
            
               DONIJELO JE OVU ODLUKU: 
            
         
         
            
               Članak 1.
            
            
               Stajalište koje treba zauzeti u ime Europske unije na 83. plenarnoj sjednici Skupine država protiv korupcije (GRECO) od 17. do 21. lipnja 2019. ili, prema potrebi, na narednoj plenarnoj sjednici jest kako slijedi:
            
            
               države članice Europske unije podupiru donošenje odluke o tome da Europska unija postane promatrač u GRECO-u. 
            
            
               Ako se odluka ne donese na 83. plenarnoj sjednici GRECO-a od 17. do 21. lipnja 2019. ili na narednoj plenarnoj sjednici GRECO-a, države članice Europske unije podupiru upućivanje tog pitanja Odboru ministara, u okviru kojeg će poduprijeti primanje EU-a u GRECO kao promatrača.
            
            
               Članak 2.
            
            
               Ova je Odluka upućena državama članicama.
            
            
               Sastavljeno u Bruxellesu,
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        Albanija, Andora, Armenija, Austrija, Azerbajdžan, Belgija, Bjelarus, Bosna i Hercegovina, Bugarska, Cipar, Crna Gora, Češka, Danska, Estonija, Finska, Francuska, Grčka, Gruzija, Hrvatska, Irska, Island, Italija, Latvija, Lihtenštajn, Litva, Luksemburg, Mađarska, Malta, Moldova, Monako, Nizozemska, Norveška, Njemačka, Poljska, Portugal, Rumunjska, Rusija, San Marino, Sjedinjene Američke Države, Sjeverna Makedonija, Slovačka, Slovenija, Srbija, Španjolska, Švedska, Švicarska, Turska, Ujedinjena Kraljevina i Ukrajina.
               
               
                  
                     (2)
                  
                  
                        Četiri tijela Vijeća Europe, odnosno Parlamentarna skupština, Europski odbor za pravnu suradnju (CDCJ), Europski odbor za probleme povezane s kriminalom (CDPC) i Razvojna banka Vijeća Europe (CEB); Organizacija za gospodarsku suradnju i razvoj (OECD); Ujedinjeni narodi, koje zastupa Ured Ujedinjenih naroda za droge i kriminal (UNODC), Ured za demokratske institucije i ljudska prava (ODIHR) Organizacije za europsku sigurnost i suradnju (OESS), Međunarodna akademija za borbu protiv korupcije (IACA); Međunarodni institut za demokraciju i pomoć pri izborima (IDEA) i Organizacija američkih država (OAS).
                  
               
               
                  
                     (3)
                  
                        CM(2007)74, koji je 10. svibnja 2007. donio Odbor ministara Vijeća Europe.
               
               
                  
                     (4)
                  
                        COM(2011) 307 final.
               
               
                  
                     (5)
                  
                        COM(2012) 604 final.
               
               
                  
                     (6)
                  
                        Status punopravnog sudionika podrazumijevao bi da Europska unija ne bi podlijegala sustavu međusobne evaluacije, ne bi imala pravo glasa i ne bi mogla poslati predstavnika u Ured GRECO-a; predviđeno je i sudjelovanje Europske unije u sustavu evaluacije.
               
               
                  
                     (7)
                  
                        U skladu s postupkom Vijeća Europe organizaciji se može dodijeliti status promatrača u GRECO-u slanjem pisma u kojem se traži taj status glavnom tajniku Vijeća Europe. Vidjeti posebno Zakonodavnu rezoluciju Vijeća Europe br. (93) 28.